‘કચ્છ કોર્નર’ જેનું માનસ સંતાન છે તેવા કચ્છ યુનિવર્સિટીના કુલપતિ ડૉ. સી. બી. જાડેજા કહે છે, “કચ્છમાં ઘણા સાહિત્યકારો, લેખકો અને કવિઓ છે, પરંતુ તેમનું તમામ સાહિત્ય એક જ જગ્યાએ મળતું નથી. ભૂતકાળમાં પણ કચ્છમાં અનેક ઊંચા ગજાના સર્જકો થઇ ગયા પરંતુ આજે કાં તો તેમનું સાહિત્ય ઉપલબ્ધ નથી અથવા બહુ જૂજ જગ્યાએ તે જોવા મળે છે. કચ્છના સાહિત્યકારોએ કચ્છી સિવાયની અંગ્રેજી, ગુજરાતી, હિંદી જેવી ભાષાઓમાં કરેલું સર્જન પણ વિપુલ માત્રામાં છે. કચ્છ વિશે સંશોધન કરતા સંશોધકોને આવું સાહિત્ય શોધવું ભારે અઘરું પડે છે. જો કચ્છી સર્જકોએ સર્જેલું અને કચ્છ બહારના સર્જકોએ કચ્છ વિશે સર્જેલું સાહિત્ય એક જગ્યાએ ઉપલબ્ધ હોય તો તે ઘણું ઉપયોગી થઇ શકે તેમ છે. ઇતિહાસ, વિજ્ઞાન, કુદરત, વનસ્પતિ, ભૂરચના વગેરે વિષયોનું વિપુલ સાહિત્ય હોવા છતાં આજે તે શોધવામાં ભારે મુશ્કેલી પડે છે. આથી જ કચ્છી સાહિત્યના જાણકારો, ઇતિહાસના મરમીઓનાં સલાહસૂચનથી કચ્છ કોર્નર શરૂ કરાયો છે.”